AWC เบียด 4 หุ้นอสังหาฯ
อิทธิพลของซุปเปอร์ไอพีโออย่างบริษัท แอสเสท เวิรด์ คอร์ป จำกัด (มหาชน) หรือ AWC ของ “เจริญ สิริวัฒนภักดี” ที่ถือฤกษ์งามยามดีเข้าเทรดในตลาดหลักทรัพย์ฯ วันที่ 10 เดือน 10 นี้ ทำให้กลุ่มหุ้นอสังหาริมทรัพย์ต้องสั่นสะเทือน..!
6 ต.ค. 2562

สำนักข่าวรัชดา
อิทธิพลของซุปเปอร์ไอพีโออย่างบริษัท แอสเสท เวิรด์ คอร์ป จำกัด (มหาชน) หรือ AWC ของ “เจริญ สิริวัฒนภักดี” ที่ถือฤกษ์งามยามดีเข้าเทรดในตลาดหลักทรัพย์ฯ วันที่ 10 เดือน 10 นี้ ทำให้กลุ่มหุ้นอสังหาริมทรัพย์ต้องสั่นสะเทือน..!
โดยเฉพาะหุ้นอสังหาฯ เจ้าใหญ่เกิดความสั่นไหวด้านราคา…
ไม่ว่าจะเป็น บริษัทแลนด์แอนด์เฮ้าส์ จำกัด (มหาชน) หรือ LH, บริษัท ควอลิตี้เฮ้าส์ จำกัด (มหาชน) หรือ QH, บริษัท สิงห์ เอสเตท จำกัด (มหาชน) หรือ S และบริษัท เซ็นทรัลพัฒนา จำกัด (มหาชน) หรือ CPN
ทั้ง 4 บริษัทเป็นอสังหาฯ เจ้าใหญ่ ที่ผ่านมาหุ้นอยู่ในพอร์ตของกองทุนทั้งในประเทศและต่างประเทศ ในฐานะเป็นผู้พัฒนาโครงการอสังหาฯ ทั้งเพื่อขาย และเพื่อให้เช่า หรือ Recurring Income…
ลักษณะธุรกิจใกล้เคียงกับ AWC ทำให้ช่วงที่ผ่านมาเกิดปรากฏการณ์รีบาลานซ์ การปรับพอร์ตของกองทุน..!
ส่งผลให้ราคาหุ้นเหล่านี้ไหลรูดแบบไม่มีเบรก…รอบหนึ่งเดือนที่ผ่านมา  LH ราคาปรับลดลงไปแล้ว 10.75% ทำให้ LH กลายสภาพเป็นหุ้นไม่เต็มสิบซะงั้น !!
ฟาก QH ราคาปรับลดลง 11.72% ส่วน S ราคาลดลง 9.09% และ CPN ราคาลดลง 8.39%
เนื่องจากมีการขายหุ้นออกมา เพื่อเอาเงินไปซื้อ AWC
ที่สำคัญเมื่อ AWC เข้าตลาดปุ๊บจะเข้าไปอยู่ใน SET50 ปั๊บ…จึงเป็นไฟต์บังคับให้กองทุนต้องมีไว้ติดพอร์ต…
ทำให้ไม่มีทางเลือก ต้องขายหุ้นที่มีลักษณะใกล้เคียงกัน เพื่อไปซื้อ AWC 
หลังจากนี้ก็จะกลับเข้าสู่ภาวะปกติ สถานการณ์แรงขายหุ้นทั้ง 4 ตัว น่าจะเสด็จน้ำแล้ว หลังจากกองทุนไปซื้อ AWC ได้ตามที่ต้องการ…
แต่ด้วยเหตุที่ราคาหุ้นทั้ง 4 ตัวปรับลดลง ไม่ได้ลงเพราะปัจจัยพื้นฐาน แต่ลงเพราะถูกกองทุนขายออกมา ซึ่งขณะนี้ราคาลงเกินปัจจัยพื้นฐานไปแล้ว
จะว่าไปหุ้นทั้ง 4 ตัว จัดเป็นหุ้นแกร่งสตอรี่งาม…ดูได้จากผลประกอบการที่เติบโตแบบมีเสถียรภาพ..!
โดย LH ปี 2560 มีกำไรสุทธิ 10,463 ล้านบาท จากรายได้รวม 41,922 ล้านบาท ปี 2561 มีกำไรสุทธิ 10,475 ล้านบาท จากรายได้รวม 39,851 ล้านบาท งวดครึ่งปี 2562 มีกำไรสุทธิ 3,678 ล้านบาท จากรายได้รวม 16,636 ล้านบาท
QH ปี 2560 มีกำไรสุทธิ 3,462 ล้านบาท จากรายได้รวม 19,743 ล้านบาท ปี 2561 มีกำไรสุทธิ 3,800 ล้านบาท จากรายได้รวม 18,117 ล้านบาท งวดครึ่งปี 2562 มีกำไรสุทธิ 1,462 ล้านบาท จากรายได้รวม 6,803 ล้านบาท
S ปี 2560 มีกำไรสุทธิ 571 ล้านบาท จากรายได้รวม 6,220 ล้านบาท ปี 2561 มีกำไรสุทธิ 1,286 ล้านบาท จากรายได้รวม 8,935 ล้านบาท งวดครึ่งปี 2562 มีกำไรสุทธิ 419 ล้านบาท จากรายได้รวม 5,773 ล้านบาท
CPN ปี 2560 มีกำไรสุทธิ 13,567 ล้านบาท จากรายได้รวม 35,455 ล้านบาท ปี 2561 มีกำไรสุทธิ 11,215 ล้านบาท จากรายได้รวม 37,662 ล้านบาท งวดครึ่งปี 2562 มีกำไรสุทธิ 5,316 ล้านบาท จากรายได้รวม 18,716 ล้านบาท
แถมเป็นหุ้นที่มียีลด์ค่อนข้างสูง โดยเฉพาะ QH ยีลด์สูงถึง 8.59% ส่วน LH ยีลด์อยู่ที่ 7.85%
จึงเป็นจังหวะให้นักลงทุนเก็บของดี…ราคาถูก..!
มองมุมบวกนี่เป็นข้อดีจากหุ้นซูเปอร์ไอพีโอของเสี่ยเจริญ…
ซึ่งช่วงโปรโมชั่นของถูกแบบนี้…มีให้ช้อปไม่บ่อยหรอกนะ
…อิ อิ อิ…